জলপাইগুড়ির রাস্তা দিয়ে দশমাইল পর্যন্ত আসতো গোলাবারুদ আর ভারতীয় সেনাদের ট্রাক। আর বাংলাবান্ধা দিয়ে আসতো ট্যাংক ও সাঁজোয়া যান। আফতাব ট্রেনিং করে আসার পর আর যুদ্ধ করতে পারেননি। তার কাছে একটা এসএমজি ছিল। ওটা সারাক্ষণ তার কাঁধেই থাকতো। আওয়ামী লীগ নেতা খবির মাস্টার ছিলেন তাদের সংগঠক। ট্রেনিং শেষে তার বাবা তাকে যুদ্ধের ময়দানে না পাঠানোর অনুরোধ করলে খবির মাস্টার তাকে দশমাইল বিওপিতে মুক্তিযোদ্ধাদের সহযোগিতা করার কাজ পাইয়ে দেন। এরপর যুদ্ধ শেষ হওয়া পর্যন্ত বাংকার খোঁড়া, গোলাবারুদ বহন করা, মর্টার বসানোর জায়গা তৈরি করে দেওয়া ইত্যাদি কাজই করতেন তিনি।